Коми Республикаса Юралысь Вячеслав Гайзер вӧзйис «ордйыны наркотик сяма выль препаратъясӧс»

Татшӧм тшӧктӧм сетіс сійӧ талун Коми Республикаса антинаркотическӧй комиссиялӧн чукӧртчылӧм вылын.

Препаратъяс восьсӧн вузалӧм йылысь сёрнитігӧн, кодъясӧс абу пыртӧма позьтӧмъяс списокӧ, но кутшӧмъяс вермӧны лёка тӧдчыны дзоньвидзалун вылӧ, Юралысь вайӧдіс пример вылӧ ӧткымын барын сідз шусяна «гажӧдысь ру» вӧзйӧм.

«Эм и официальнӧй письмӧ Роспотребнадзорсянь, мый оз позь лэдзны паськӧдны тайӧ веществосӧ ковтӧминын. Эм нин Владимирскӧй обласьтлӧн шедӧдӧмтор: субъектыс примитӧма оланпас, мый серти «гажӧдысь русӧ» восьсӧн оз позь паськӧдны. Тайӧ видзчысян уджлӧн медбур петкӧдчӧм. Вӧзъя не виччысьны, кор та йылысь оланпасыс петас федеральнӧй тшупӧдын. Миянлы тайӧс колӧ ордйыны. Ӧд тайӧ лёктор, и лёкторыс бура аддзана», - вӧзйис Вячеслав Гайзер.

Наркотикъясӧн вӧдитчӧм бӧрся видзӧдан федеральнӧй службалӧн дінму веськӧдланінса юрнуӧдысь Георгий Волков ошкис вӧзйӧмсӧ да пасйис, мый службаса аппаратлысь уджсӧ веськӧдӧма нин индӧм препаратӧн вузасянінъяс эрдӧдӧм вылӧ.

«Содтӧд ми дасьтім мукӧд веществолысь лыддьӧг, мыйяс торкӧны мортлысь дзоньвидзалунсӧ да кутшӧмъясӧн ӧні вузасьӧны восьсӧн, и ми кутам зільны, медым найӧс пыртісны позьтӧм препаратъяс лыддьӧгӧ, - тӧдчӧдіс Г. Волков, - ӧні миян юристъяс уджалӧны тайӧ юалӧмсӧ решитӧм вылын».

Таысь кындзи, чукӧртчылӧм вылын республикаса Юралысь тшӧктіс видлавны шедӧдӧмторъяссӧ сэтшӧм муниципалитетъяслысь, кодъяс аддзисны позянлун мынтыны войвывса содтӧдъяс том специалистъяслы медводдза восянь каръяслӧн да районъяслӧн сьӧмкудъяс тшӧт весьтӧ.

«Ми кӧ сёрнитам, мый регионын оз тырмыны врач-наркологъяс, мый найӧс вештан коэффициентыс – 2,5, сэк кор дзоньнас юкӧн серти 1,7, то татшӧм воськов вермас лоны том специалистъяслы республикаӧ воӧм вылӧ ышӧданторйӧн. Республикаса ӧткымын районын мынтӧны нин войвывса содтӧдъяссӧ, татшӧм шедӧдӧмторсӧ колӧ паськӧдны», - тшӧктіс Коми Республикаса Юралысь.